Document ID: 31984D0384

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 23ης Ιουλίου 1984
σχετικά με μια συνεισφορά στην Ευρωπαϊκή Κοινότητα Άνθρακα και Χάλυβα σε βάρος του γενικού προϋπολογισμού των Ευρωπαϊκών Κοινοτήτων
(84/384/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι το Συμβούλιο, κατά τη σύνοδό του στις 22 Μαΐου 1984, επαναβεβαίωσε ότι τα στερεά καύσιμα αποτελούν ουσιαστικό στοιχείο της κοινοτικής ενεργειακής στρατηγικής·
ότι η αναδιάρθρωση και ο εκσυγχρονισμός της κοινοτικής βιομηχανίας άνθρακα βρίσκονται σε εξέλιξη·
ότι αυτή η αναδιάρθρωση και αυτός ο εκσυγχρονισμός θα προκαλέσουν αναπόφευκτα έκτακτη μείωση της απασχόλησης· ότι πρέπει να εξετασθεί η λήψη μέτρων υποστήριξης προκειμένου να αμβλυνθούν οι συνέπειες από αυτή τη μείωση απασχόλησης· ότι, κατά συνέπεια, είναι απαραίτητη η εφαρμογή του άρθρου 56 παράγραφος 2 στοιχείο β) της συνθήκης για την ίδρυση της Ευρωπαϊκής Κοινότητας Άνθρακα και Χάλυβα·
ότι, υπό τις παρούσες συνθήκες, τα μέσα που προβλέπονται από τη συνθήκη ΕΚΑΧ δεν επαρκούν για τη χρηματοδότηση των εν λόγω μέτρων·
ότι η κατάσταση αυτή, αν δεν αντιμετωπιστεί δεόντως, θα επιφέρει, μέσω ιδίως των δευτερευόντων αποτελεσμάτων της, σημαντική επιδείνωση της γενικής κατάστασης της απασχόλησης στην Κοινότητα και θα θέσει σε κίνδυνο την αρμονική ανάπυτξη των οικονομικών δραστηριοτήτων, επηρεάζοντας έτσι την πραγματοποίηση ενός από τους θεμελιώδεις στόχους της Κοινότητας ·
ότι η προβλεπόμενη παρέμβαση στον κοινωνικό τομέα θα βασισθεί αφενός στον αριθμό των καταργουμένων θέσεων απασχόλησης, για μια συγκεκριμένη περίοδο, και αφετέρου στο βαθμό της καταβαλλόμενης από κάθε κράτος μέλος προσπάθειας στον κοινωνικό τομέα για κάθε καταργούμενη θέση απασχόλησης·
ότι μια πίστωση 60 εκατομμυρίων ECU έχει εγγραφεί στο κεφάλαιο 10 0 του γενικού προϋπολογισμού των Ευρωπαϊκών Κοινοτήτων για το 1984,
ΑΠΟΦΑΣΙΖΕΙ:
Άρθρο μόνο
Χορηγείται στην Ευρωπαϊκή Κοινότητα Άνθρακα και Χάλυβα, για το οικονομικό έτος 1984 και σε βάρος του γενικού προϋπολογισμού των Ευρωπαϊκών Κοινοτήτων για το αυτό οικονομικό έτος, έκτακτη συνεισφορά 60 εκατομμυρίων ECU προκειμένου να εξασφαλιστεί κοινοτική χρηματοδότηση για παρεμβάσεις στον κοινωνικό τομέα υπέρ της βιομηχανίας άνθρακα, με βάση τα οικεία άρθρα της συνθήκης ΕΚΑΧ.
Βρυξέλλες, 23 Ιουλίου 1984.

Labels: 2
15